钦定古今图书集成/理学汇编/文学典/第181卷 > 《王念生使君制艺叙》王思任
## 钦定古今图书集成/理学汇编/文学典/第181卷 > 《王念生使君制艺叙》王思任

荆川先生言：作时文如作史，三长并用。愚谓不尔，时
文稍进，则无所用学，时文大进，则无所用才。惟是透
灵一识，要为洙泗传神。或冒其气，或析其毛，或从绾
结中取其髓，或从冷馀内咀其隽。有千百人言之不
是，而经我只字挑拨点染，题遂跃跃起立，则识之奏
肤也多矣。有主人好绘事，悬胡锦十袭酬当意者，辄
试之。题曰：“万绿丛中红一点。”一人画《鹦鹉》朱其咮。一
人画《宫袍图》，一人画莲，一人画《木芍药》，一人画《海天
旭出》。独一人画杜诗“天寒翠袖薄，日暮倚修竹。”遂挟
锦而去。盖丛中两字不露，而思已过半，故足赏也。国
家时文一格，原以求人之昭昭即圣人数语，今昔发
之不尽，彼我究之不穷，不啻如两镜“之相照。然吾以
为善文者，在正大不在奇险，在简尽不在饶益，在半
即半离，若远若近，不在将信将疑，且案且拍之间。”读
王念生使君文三十首，元理独操，名唾珠落，境空气
静，力矫心真。一切狠题垢蒙迷闷槎枒，徽𬙊百计难
破穷年不解之冤。使君捋髭蹙唇，走笔数行，便俱快
畅清远，如杨枝月露，“又如万布飞泉”，人在松下，衣袂
毛孔，但觉飘摇洒析已尔。至此则爝光燐火，无所吐
焰。即使君胸中通洞，是文是题，亦几不能自主，并所
谓识者亦化而为冲行妙合。彼饾饤豪举家，一以为
学士，一以为才人，但见此文后，宜深内袖府，未可再
示之矣。